La Casa de Cultura ja acull l’exposició dels treballs del XXX Concurs de Fotografia Turística ‘Ciutat de Sagunt’
17 d’octubre 2019

![](/media/kffniu0j/63c_img_6860.jpg)  
  

Els treballs del XXX Concurs de Fotografia Turística Ciutat de Sagunt ja estan exposats a la Casa Municipal de Cultura del Port de Sagunt. Durant la vesprada d’ahir, va tindre lloc la inauguració d’este mostra, que es podrà visitar fins al 3 de novembre, així com l’entrega de premis als guanyadors del concurs. En este acte va participar la regidora de Turisme, Natalia Antonino, així com els membres del jurat del concurs. També van estar presents la regidora de Cultura, Asun Moll, i el regidor i tinent d'alcalde Pepe Gil.

  

Es tracta d’un certamen organitzat per la delegació de Turisme de l'Ajuntament de Sagunt que ve realitzant-se des de fa tres dècades, que ja compta amb una arrelada tradició en el municipi i que cada vegada és més conegut fora de la localitat. Entre els seus objectius, a més de plasmar els atractius turístics de la ciutat, tals com els monuments, les festes, els racons més tradicionals i l'arqueologia industrial, l'Ajuntament de Sagunt busca disposar de material gràfic per a la seua posterior utilització en campanyes de promoció turística en fires, edició de material turístic i el seu ús per a poder il·lustrar els articles i reportatges publicats en revistes i premsa especialitzada.

  

El premi a la millor col·lecció valorat en 800 euros, davall el títol “Carrers de Sagunt” ha sigut per a Julián Negredo Sánchez del Port de Sagunt; el segon premi, de 475 euros, per a la segona millor col·lecció, en este cas “Paseo nocturno”, ha recaigut en Paco Quiles Tudón també del Port de Sagunt; mentre que Alberto Navarro Cantavella, de Borriana, ha obtingut el tercer premi dotat amb 250 euros amb la col·lecció “Callejeando”. 

  

A més, el jurat del concurs ha concedit tres accèssits de 75 euros cadascun a les tres millors fotografies individuals, els autors de les quals són José Asensio Villaescusa, amb una fotografia de l’Alt Forn; José María Martín Hernández, amb una presa des del Castell;  i Juan Vicente Granados López, amb una panoràmica de Sagunt des de la Senda dels Lladres. ​

  

![](/media/y2adqfqj/63c2_img_6831.jpg)  
  

La regidora de Turisme, Natalia Antonino, va felicitar, en primer lloc, a totes les persones que s'han presentat al certamen i va explicar que “**d'una manera o una altra hem intentat que estiguen representades perquè la mostra que estem exposant està composta per fotografies de tots els participants. He de dir que ha sigut un treball difícil i que en el jurat hem dubtat fins a última hora, per la qual cosa destaque el nivell de tots els treballs presentats. En cada obra l'autor visualitza la part tècnica, però nosaltres la turística, i intentem que eixes fotografies després ens puguen servir al departament per a poder vendre el nostre patrimoni, la nostra gastronomia, les nostres platges, el senderisme i activitats que es realitzen, en definitiva, els elements del nostre municipi que ens ajuden a projectar la nostra imatge a l'exterio**r”.

  

Així mateix, la regidora va donar l'enhorabona als guanyadors i va destacar, en el cas del primer premiat, la bona intenció que recull cada instantània, ja que **"mostren racons del municipi poc vistos però que tenen molt d’encant i fan que es conega més la nostra ciutat**". En el cas del segon i tercer premiat va destacar l'encert dels llocs triats i l'originalitat de les fotografies.

  

El jurat va estar compost per la regidora de Turisme, Natalia Antonino, per Pepa Ferri Gómez (Bodagas Ferri), Elena Roca Segui (Jelen Foto Estudi), Roberto Martínez Folch (Roberto Martínez Fotografía) i per Andrea Díaz Cifre (presidenta del Grup Fotogràfic d’Almenara).

  

Una vegada finalitze el termini d’exposició a la Casa de Cultura del Port de Sagunt la mostra es traslladarà a Sagunt, concretament a la Casa de Cultura Capellà Pallarés de la Fundació Bancaixa, des del 7 al 22 de novembre.

*   [](http://www.facebook.com/sharer.php?u=https://aytosagunto.es/va/actualitat/la-casa-de-cultura-ja-acull-l-exposicio-dels-treballs-del-xxx-concurs-de-fotografia-turistica-ciutat-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-casa-de-cultura-ja-acull-l-exposicio-dels-treballs-del-xxx-concurs-de-fotografia-turistica-ciutat-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-casa-de-cultura-ja-acull-l-exposicio-dels-treballs-del-xxx-concurs-de-fotografia-turistica-ciutat-de-sagunt/ "Linked In")
*   [](mailto:?body=https://aytosagunto.es/va/actualitat/la-casa-de-cultura-ja-acull-l-exposicio-dels-treballs-del-xxx-concurs-de-fotografia-turistica-ciutat-de-sagunt/)